Lesse uit die rooi galery – ons reguleer dit regDr. Dirk Hermann. (Foto: Reint Dykema) Sentrale beplanning is die antwoord op die mense se roepstem. Ons staat maak staat op ŉ rooi galery van indrukwekkende mislukkings. Die staat weet beter, hulle moet rentmeesters wees van die onderdane se goed en hul swak. Hoe swakker die regering hoe sterker die staat. En so is ons die afgelope tyd gestaat. Eskom het donker geword, die openbare gesondheidsorgstelsel is siek, Prasa het ontspoor, die SAL het neergestort, 80% van SA skole slaag nie die toets nie, werkskeppingsprogramme gaan gepaard met die hoogste werkloosheidsyfer nog, bemagtigingsplase sukkel en die ekonomie is bankrot. Die regering se reaksie: sentrale beplanning en meer staat. Gesondheidsorg moet gesentraliseer word, grond moet sonder vergoeding onteien en aan die staat oorhandig word, nog ŉ staatslugdiens, beheerliggame se magte moet minder word en skoolplasings moet vanuit een kantoor beheer word. Soos uit die rooi galery geleer, hou ons staat nie van klein mislukkings nie. En toe tref ŉ krisis ons. Die onsigbare Covid-19 dwing die wêreld op sy knieë. Ons staat kyk na die rooi galery. Sentrale beplanning is die antwoord. Hulle kan hul geluk nie glo nie. ŉ Ramp word afgekondig. Wat die staat se droom is, word die mense se ramp. Ons kan nou regeer deur regulasie. As jy nie daarvan hou dat ons nie wil hê die middelklas moet warm kos by Woolworths koop nie, verander ons oornag die regulasie. Eers kan julle glad nie stap nie, dan net van 06:00 tot 09:00 én, gedra julle, ons kan weer die vergunning van vryheid wegvat. As ons nie wil hê julle moet rook nie, sal julle nie. Selfs ras word gereguleer. Noodhulp word toegeken op grond van hoe jy lyk. Sosiale manipulasie midde ŉ krisis, want sentrale beplanning maak dit moontlik. Ministers praat op mediakonferensies, in die toesprake spreek hulle die woorde “mag nie” en al sy sinonieme met beklemtoonde uitroeptekens uit. Óns is in beheer hier. Die sentrale beplanners wil die ekonomie toesluit en oopsluit. Die sleutel van die ekonomie is in hul hande. Dis ritse en ritse regulasies; almal moet voldoen. En gee jy nie gehoor nie? Dan moet jy soos padda spring om in lyn te kom. Eers het dit redelik geklink, ons moet mos die virus beveg. Inperking is reg. Maar, die harde skyf van die rooi galery is onderskat. Mag proe lekker. Hoe langer die virus hoe groter die mag en hoe meer die regulering. Inperking is nie meer net ŉ tydelike ingryp nie, maar word die sentrale plan. Maar sentrale beplanning werk nie, so leer die geskiedenis van die rooi galery. Nie in gewone normale omstandighede nie en nog minder om ŉ komplekse pandemie te bestuur. Sentrale beplanning vernietig ekonomieë in normale omstandighede, maar eksponensieel in ŉ krisis. Mettertyd kom ons agter ons het juis die ekonomie nodig om die virus te beveg. Uit Olievenhoutbosch kom prentjies van mense wat in massas saamdrom om kos te kry. Die droomomstandighede vir die virus om te versprei. Die gebrek aan ekonomie raak die voertuig van die virus. Die massas raak honger. Gemeenskapsorganisasies spring in en help. Benoud word na die rooi galery gekyk. Die honger moet hanteer word. Ons het die antwoord: sentrale beplanning, kom ons reguleer dit reg.